# Centre d'Interpretació del Montsec de Meià

El Centre d'Interpretació del Montsec es troba al municipi de Vilanova de Meià, situat a la comarca de la Noguera.
El centre compta amb dues sales d'exposició on es mostren fòssils que expliquen l'edat i origen del Montsec de Meià. Per un costat, la Col·lecció Garcia-Castellanos, cedida a l'Ajuntament de Vilanova de Meià, permet fer un recorregut per la història de la vida al mar a partir dels fòssils d'aquesta col·lecció. A més, fa especial esment als fòssils del municipi de Vilanova de Meià, que són un reflex de com era el mar de finals del Cretaci, fa uns 80 milions d'anys, on avui s'aixeca la Serra del Montsec, serralada més meridional del Prepirineu català. Per l'altre costat, adapta una exposició produïda per l'Institut d'Estudis Ilerdencs de la Diputació de Lleida, que ha cedit temporalment un centenar dels fòssils més espectaculars de la seva col·lecció.
El Montsec de Meià ha amagat durant molts anys un altre tresor paleontològic, en forma de fòssils excepcionals que conserven la forma original d'animals i plantes que van viure i morir en un llac d'aigua dolça de fa 125 milions d'anys. En el fons del llac s'hi va acumular durant milers d'anys les restes dels éssers que vivien dins o fora de l'aigua, juntament amb el carbonat d'aquestes aigües. El resultat és una pedra de gra molt fi, molt apreciada per la indústria litogràfica, amb una gran quantitat de fòssils.

## Exposició «Paleontologia a les Terres de Lleida. La Pedrera de Meià i l'inici d'un món modern»

La museografia permet gaudir d'una mostra d'excepcional patrimoni paleontològic del Geoparc Orígens. Els fòssils exposats provenen de la Pedrera de Meià i tenen un estat de conservació excepcional. En aquest jaciment, conegut des de fa 125 anys, s'hi han descrit 115 espècies noves per la ciència a escala mundial i s'hi han identificat més de 170 espècies diferents del Cretaci inferior, fa uns 125 milions d'anys. Entre els fòssils excavats s'inclouen restes de vertebrats, invertebrats i plantes.
Aquesta col·lecció abasta més de 8.000 fòssils que es troben repartits per museus i universitats catalanes i europees.
Les restes es caracteritzen perquè, a diferència dels clàssics fòssils formats a partir de les parts dures del cos, com són les closques de les petxines o els ossos dels vertebrats, els fòssils de la Pedrera de Meià mostren tot l'organisme tal com es veia en vida. Són com fotografies del passat, encastades en la pedra, de vertebrats, invertebrats i plantes. Aquest tipus de fossilització és excepcional.
Entre les restes més rellevants per a la ciència trobades al Montsec de Meià, destaca una de les primeres plantes amb flor, la Montsechia, que es troba en l'origen de l'evolució de totes les angiospermes, les plantes dominants avui en dia. També s'hi han descrit alguns dels representants més antics de les aus modernes com Noguerornis, un gènere encara molt emparentat amb els dinosaures carnívors, com ho demostra la presència de dents al bec. També inclouen petits insectes, com el tèrmit, Meiatermes, una de les primeres aparicions d'aquests insectes socials en la història de la Terra.
Aquesta exposició s'emmarca dins de les actuacions que està duent a terme l'Ajuntament de Vilanova de Meià, per a la diversificació dels productes de turisme sostenible i per la millora en el desenvolupament socioeconòmic del territori. El projecte compta amb el suport de diverses institucions, com el Geoparc Unesco Orígens, el Museu Comarcal de la Noguera de Balaguer i el Museu de la Conca Dellà, d'Isona, totes elles implicades en la potenciació i divulgació dels recursos paleontològics, naturals i patrimonials que formen part del Geoparc i de la comarca de la Noguera. A més, aquesta actuació s'inclou dins del projecte de divulgació científica “Dinosaures dels Pirineus”, que coordina una xarxa de museus i centres d'interpretació dels fòssils al territori.

## Referències

* Ajuntament de Vilanova de Meià. 20 de març, reobertura del Centre d'Interpretació del Montsec de Meià. Recuperat 22 de març de 2021 de http://www.vilanovameia.cat/el-municipi/serveis-seguretat-i-sanitat/serveis/centre-dinterpretacio-del-montsec-de-meia/cartell-centre-dinterpretacio.jpg/view
* Dinosaures dels Pirineus. (2016). Presentació. Recuperat 22 de març de 2021 de http://dinosauresdelspirineus.cat/presentacio/
* Geoparc Orígens als Pirineus Catalans. (2021, 16 de març). Obre el Centre d'Interpretació del Montsec amb una exposició de fòssils de fa 125 milions d'anys. Geoparc Orígens als Pirineus Catalans. Recuperat 22 de març de 2021 de https://www.geoparcorigens.cat/obre-el-centre-dinterpretacio-del-montsec-amb-una-exposicio-de-fossils-de-fa-125-milions-danys/
* Sánchez, A. (2021, 17 de març). El Centre d'Interpretació del Montsec obra portes aquest cap de setmana. La Noguera TV. Recuperat 22 de març de 2021 de https://nogueratv.cat/ca/turisme/nogueratv/destacada/48215/el-centre-dinterpretacio-del-montsec-obra-portes-aquest-cap-de-setmana/5560.html
* Viure als pirineus. (2021, 16 de març). Obre el Centre d'Interpretació del Montsec amb una exposició de fòssils de fa 125 milions d'anys. Viure als pirineus. Recuperat 22 de març de 2021 de https://www.viurealspirineus.cat/articulo/cultura/obre-centre-dinterpretacio-montsec-amb-exposicio-fossils-fa-125-milions-danys/20210316130432024665.html